《玉环引送伯庸北上》
元代·王士熙

昆山有美璞，昆吾有宝刀。推雪漉寒冰，凝此英琼瑶。

团团月长满，皛皛白云浅。似环环无穷，寥寥人意远。

有美天山人，皎洁同精神。禁垣青春多，大佩垂朝绅。

腰无大羽箭，肘有如斗印。结束上京行，骝驹骤长靷。

不采珊瑚钩，海深安可求。不执水苍璧，汉庭罗公侯。

爱此玲珑质，题诗赠与客。百金一朝倾，三年不可得。

不得只空行，山泉琴峡鸣。摩挲龙门石，忆忆应留情。

天风北极高，归涂踏霜草。不惜玉环分，只愿君还早。

作者简介：东平人，字继学。王构子。善画山水。英宗时为翰林待制。泰定帝时历官治书侍御史，中书参知政事。泰定帝死，被燕铁儿流远州。后为文宗起用，任江东廉访使，以南台御史中丞卒。